1. ปัจจัยความเสี่ยง

ในการประกอบธุรกิจของบริษัทฯ และบริษัทย่อย ในนามของกลุ่มเมเจอร์ ซีนีเพล็กซ์ บริษัทฯ
มีนโยบายการบริหารความเสี่ยงที่อาจเกิดขึ้นกับธุรกิจตามหลักการกำกับดูแลกิจการที่ดี 15 ข้อ (CG
15) โดยสามารถประเมินปัจจัยความเสี่ยงที่อาจเกิดขึ้นและส่งผลกระทบต่อการดำเนินงานได้ดังนี้

1.1 ความเสี่ยงในการประกอบธุรกิจ

ความเสี่ยงจากการพึ่งพาภาพยนตร์ที่เข้าฉาย

ผู้ประกอบการโรงภาพยนตร์ในฐานะของ Exhibitor จำเป็นต้องพึ่งพาภาพยนตร์ที่เข้าฉาย
ทั้งภาพยนตร์นำเข้าจากต่างประเทศและภาพยนตร์ไทย
โดยที่จำนวนภาพยนตร์ที่เข้าฉายมากหรือน้อยและระดับความนิยมของภาพยนตร์แต่ละเรื่องมีผลต่อรายได้ของโรงภาพยนตร์
เนื่องจากรายได้หลักของโรงภาพยนตร์มาจากส่วนแบ่งค่าตั๋วเข้าชมภาพยนตร์
แต่เนื่องด้วยความจำเป็นทางธุรกิจของบริษัทคู่ค้าคือบริษัทตัวแทนจำหน่ายภาพยนตร์ในฐานะของ
Distributor ก็จำเป็นต้องอาศัยโรงภาพยนตร์เพื่อนำภาพยนตร์เข้าฉายหารายได้จากผู้ชมเช่นกัน
ดังนั้นการทำธุรกิจระหว่าง Exhibitor และ Distributor
จึงมีลักษณะเกื้อกูลกันทั้งนี้เพื่อเป้าหมายการเติบโตของทั้งสองธุรกิจ

ความเสี่ยงจากการแข่งขันในธุรกิจ

แม้ว่าในปัจจุบันโรงภาพยนตร์เมเจอร์
ซีนีเพล็กซ์จะมีฐานะเป็นผู้นำในวงการทั้งในด้านสถานที่และอุปกรณ์ที่ทันสมัย
ใช้เงินลงทุนจำนวนมากในการขยายสาขาใหม่และปรับปรุงสาขาเดิมให้มีรูปลักษณ์ทันสมัยอยู่เสมอ
แต่การเพิ่มขึ้นของสาขาและการเติบโตของโรงภาพยนตร์คู่แข่ง
ล้วนส่งผลกระทบต่อกิจการของเมเจอร์ ซีนีเพล็กซ์ บริษัทฯ
ตระหนักดีถึงการแข่งขันทางธุรกิจที่อาจจะเกิดขึ้น
จึงได้ให้ความสำคัญกับการสร้างและรักษาฐานลูกค้า
ด้วยการวางกลยุทธ์การตลาดที่ต่อเนื่องและนำเสนอบริการเพื่อความบันเทิงที่มากกว่าโรงภาพยนตร์เช่นบริการโบว์ลิ่ง
ร้านค้าในสาขา รวมทั้งการขยายสาขาอย่างต่อเนื่องเพื่อให้ครอบคลุมพื้นที่ให้บริการที่กว้างขึ้น
ทำให้ศักยภาพการแข่งขันของเมเจอร์ ซีนีเพล็กซ์โดดเด่นกว่าโรงภาพยนตร์อื่นโดยเปรียบเทียบ

นอกจากการเติบโตของคู่แข่ง การเติบโตของวีดีโอเทปและวีซีดีผิดกฎหมาย
ก็มีผลกระทบต่อรายได้และการเติบโตของธุรกิจโรงภาพยนตร์เช่นกัน แต่ในระดับที่ไม่เป็นนัยสำคัญ
ทั้งนี้เนื่องจากบริการที่นำเสนอในสาขาของเมเจอร์ ซีนีเพล็กซ์
ทำให้ลูกค้าที่มาใช้บริการได้รับความบันเทิงมากกว่าการมาชมภาพยนตร์
นอกจากนี้ในด้านการปราบปรามสื่อผิดกฎหมายดังกล่าวรัฐบาลทุกชุดได้ให้ความสำคัญกับปัญหานี้
ด้วยการดำเนินมาตรการเร่งปราบปรามอย่างเข้มงวดและมีความคืบหน้าอย่างเป็นรูปธรรม
มีผลทำให้สื่อผิดกฎหมายมีแนวโน้มลดลง

ความเสี่ยงจากการลงทุนขยายสาขาใหม่

การลงทุนในสาขาใหม่อาจเกิดความไม่แน่นอนของผลตอบแทนจากการลงทุนแต่ด้วยประสบการณ์ความสำเร็จอย่างต่อเนื่องในทั้ง
12
สาขาประกอบกับความชำนาญในการดำเนินธุรกิจและการวางแผนการกำหนดทำเลที่ตั้งบนทำเลทองในเขตพื้นที่แหล่งชุมชนที่พักอาศัย
ใจกลางเมือง ใกล้สถานศึกษาและสถานที่ทำงานบริษัทเอกชนและราชการ
ทำให้ผู้บริหารมีความมั่นใจว่าจะสามารถนำความสำเร็จมาสู่สาขาใหม่และสร้างความเติบโตให้กับกลุ่มเมเจอร์
ซีนีเพล็กซ์ ได้อย่างต่อเนื่องต่อไป

ความเสี่ยงจากการพึ่งพิงผู้บริหาร

เนื่องด้วยกิจการเมเจอร์
ซีนีเพล็กซ์ก่อตั้งและประสบความสำเร็จในการดำเนินกิจการด้วยทีมงานบริหารของนายวิชา
พูลวรลักษณ์ ผู้ก่อตั้งกิจการ เสมือนว่ากิจการต้องพึ่งพานายวิชา พูลวรลักษณ์
ประกอบกับสัญญาเช่าพื้นที่และสัญญาเช่าที่ดินในบางสาขาระบุเงื่อนไขผูกพันให้กลุ่มนายวิชา
พูลวรลักษณ์ คงสัดส่วนการถือหุ้นใหญ่ในบริษัทฯ และมีฐานะเป็นผู้บริหารในกิจการเมเจอร์ ซีนีเพล็กซ์
บริษัทฯ จึงมีความเสี่ยงจากการที่กลุ่มนายวิชา พูลวรลักษณ์อาจลดสัดส่วนการถือหุ้นในบริษัทฯ
ลงหรือออกจากการเป็นผู้บริหารในกิจการ
ซึ่งความเสี่ยงดังกล่าวเป็นไปได้ยากมากเมื่อพิจารณาถึงความเป็นเจ้าของและความผูกพันที่นายวิชา
พูลวรลักษณ์ ได้สร้างกิจการเมเจอร์ ซีนีเพล็กซ์ ให้เติบโตอย่างต่อเนื่องตลอดมาด้วยระยะเวลากว่า
8 ปี
และมีความตั้งใจที่จะประกอบกิจการให้เติบโตต่อไปในฐานะของผู้บริหารและกลุ่มผู้ถือหุ้นเสียงข้างมากในกิจการ

1.2 ความเสี่ยงกรณีมีผู้ถือหุ้นรายใหญ่มากกว่าร้อยละ 50

ณ วันที่ 31 ธันวาคม 2545 กลุ่มพูลวรลักษณ์ ถือหุ้นในบริษัทฯ กว่าร้อยละ 60
ของจำนวนหุ้นที่จำหน่ายได้แล้วทั้งหมดของบริษัทฯ จึงทำให้กลุ่มพูลวรลักษณ์ โดย นายวิชา
พูลวรลักษณ์ สามารถควบคุมมติที่ประชุมผู้ถือหุ้นได้เกือบทั้งหมด
ไม่ว่าจะเป็นเรื่องการแต่งตั้งกรรมการ
หรือการขอมติในเรื่องอื่นที่ต้องใช้เสียงส่วนใหญ่ของที่ประชุมผู้ถือหุ้น
ยกเว้นเรื่องที่กฎหมายหรือข้อบังคับบริษัทกำหนดให้ต้องได้รับเสียง 3 ใน 4 ของที่ประชุม
ดังนั้นผู้ถือหุ้นรายอื่นจึงอาจไม่สามารถรวบรวมคะแนนเสียงเพื่อตรวจสอบและถ่วงดุลเรื่องที่ผู้ถือหุ้นใหญ่เสนอได้

อย่างไรก็ดี เมื่อพิจารณาจากโครงสร้างจัดการของบริษัทฯ ประกอบด้วยคณะกรรมการบริษัท
คณะกรรมการบริหาร และคณะกรรมการตรวจสอบ จะเห็นได้ว่าบริษัทฯ
มีการวางโครงสร้างการบริหารงานโดยบุคคลที่มีความรู้ความสามารถในการดำเนินธุรกิจและมีการกำหนดขอบเขตอำนาจหน้าที่ของคณะกรรมการชุดต่างๆ
อย่างชัดเจนและโปร่งใส และในกรณีการเข้าทำรายการที่เกี่ยวโยงกับกรรมการ
ผู้ถือหุ้นรายใหญ่และผู้มีอำนาจควบคุมในกิจการ รวมถึงบุคคลที่อาจมีความขัดแย้ง
บุคคลดังกล่าวจะไม่มีสิทธิออกเสียงในการอนุมัติรายการนั้นๆ

3.  ความเสี่ยงเกี่ยวกับมาตรการของรัฐบาล

เนื่องจากปี 2546 เป็นปีที่มีความเสี่ยงในเรื่องของสงครามในแถบตะวันออกกลาง
ซึ่งจะส่งผลให้น้ำมันมีราคาแพงขึ้น
อาจส่งผลให้ทางภาครัฐบาลอาจจะมีมาตรการประหยัดน้ำมันออกมาเหมือนในอดีตที่เคยเกิดขึ้น
กล่าวคือการปิดสถานบริการ หรือห้างสรรพสินค้าไม่ให้เกินเวลาที่กำหนด
หรือมาตรการทางด้านภาษีที่อาจออกมาเพื่อรักษาฐานะทางการคลังของประเทศ เช่น ภาษีมูลค่าเพิ่ม
หรือภาษีสรรพสามิต เป็นต้น ซึ่งปัจจัยเหล่านี้ทางบริษัทฯ
ตระหนักดีและพยายามที่จะสร้างฐานทางธุรกิจให้มีความมั่นคงเพื่อให้สามารถยืนหยัดอยู่ได้ในกรณีถ้าเกิดเหตุการณ์ข้างต้นจริง
เช่นการคงระดับหนี้สินต่อส่วนผู้ถือหุ้นให้อยู่ในสัดส่วนที่ต่ำ เป็นต้น